text: РЕГЛАМЕНТ (ЕС) № 119/2014 НА КОМИСИЯТА
  от 7 февруари 2014 година
  за изменение на Директива 2002/46/ЕО на Европейския парламент и на Съвета и Регламент (ЕО) № 1925/2006 на Европейския парламент и на Съвета по отношение на обогатени с хром дрожди, използвани за производството на хранителни добавки, и хромен(III) лактат трихидрат за влагане в храни
  (текст от значение за ЕИП)
  ЕВРОПЕЙСКАТА КОМИСИЯ,
  като взе предвид Договора за функционирането на Европейския съюз,
  като взе предвид Директива 2002/46/ЕО на Европейския парламент и на Съвета от 10 юни 2002 г. за сближаване на законодателствата на държавите членки по отношение на добавките към храни (1), и по-специално член 4, параграф 5 от нея,
  като взе предвид Регламент (ЕО) № 1925/2006 на Европейския парламент и на Съвета от 20 декември 2006 г. относно влагането на витамини, минерали и някои други вещества в храните (2), и по-специално член 3, параграф 3 от него,
  след консултация с Европейския орган за безопасност на храните (ЕОБХ),
  като има предвид, че:
  (1)
  В приложение II към Директива 2002/46/ЕО е определен списъкът с витамини и минерални вещества, които могат да се използват при производството на хранителни добавки. Приложения I и II към Директива 2002/46/ЕО са заменени с Регламент (ЕО) № 1170/2009 на Комисията (3). Приложение II към Директива 2002/46/ЕО е изменено с Регламент (ЕС) № 1161/2011 на Комисията (4).
  (2)
  Съгласно член 14 от Директива 2002/46/ЕО разпоредби относно витамини и минерални вещества в хранителни добавки, които могат да имат отражение върху общественото здраве, се приемат след консултация с Европейския орган за безопасност на храните.
  (3)
  На 31 октомври 2012 г. ЕОБХ прие научно становище относно дрожди с органично свързан хром ChromoPrecise®, добавяни за хранителни цели като източник на хром в хранителни добавки, и относно бионаличността на хром от този източник (5).
  (4)
  ЕОБХ подчерта, че изложените в неговото становище заключения се отнасят само за обогатените с хром дрожди ChromoPrecise®, а не и за други обогатени с хром дрожди. Освен това той счита, че спецификациите за обогатени с хром дрожди ChromoPrecise® следва да включват спецификации за загуба на маса при сушене и за максимално съдържание на хром(VI).
  (5)
  От приетото на 31 октомври 2012 г. от ЕОБХ становище следва, че използването на обогатени с хром дрожди ChromoPrecise® в хранителни добавки не поражда опасения във връзка с безопасността, при условие че са спазени определени условия, описани подробно в становището.
  (6)
  В приложение II към Регламент (ЕО) № 1925/2006 е определен списъкът с витамини и минерални вещества, които могат да бъдат влагани в храни.
  (7)
  В съответствие с член 3, параграф 3 от Регламент (ЕО) № 1925/2006 следва да бъдат приети изменения в списъка, изложен в приложение II към същия регламент, като се вземе под внимание становището на ЕОБХ.
  (8)
  На 13 септември 2012 г. ЕОБХ прие научно становище относно хромен(III) лактат трихидрат като източник на хром(III), добавян към хранителните продукти за хранителни цели (6).
  (9)
  От приетото на 13 септември 2012 г. от ЕОБХ становище следва, че добавянето на хромен(III) лактат трихидрат в храните не поражда опасения във връзка с безопасността, при условие че са спазени определени условия, описани подробно в становището.
  (10)
  Веществата, за които ЕОБХ е изразил положително становище, се добавят в списъците, изложени в приложение II към Директива 2002/46/ЕО и приложение II към Регламент (ЕО) № 1925/2006.
  (11)
  Чрез Консултативната група по хранителната верига и здравето на животните и растенията бяха проведени консултации със заинтересованите страни и предоставените становища бяха взети предвид.
  (12)
  Поради това Директива 2002/46/ЕО и Регламент (ЕО) № 1925/2006 следва да бъдат съответно изменени.
  (13)
  Мерките, предвидени в настоящия регламент, са в съответствие със становището на Постоянния комитет по хранителната верига и здравето на животните и нито Европейският парламент, нито Съветът възразиха срещу тях,
  ПРИЕ НАСТОЯЩИЯ РЕГЛАМЕНТ:
  Член 1
  В точка Б от приложение II към Директива 2002/46/ЕО след вписването „хромен(III) хлорид“ се вмъква следното вписване:
  „обогатени с хром дрожди (7)
  Член 2
  В точка 2 от приложение II към Регламент (ЕО) № 1925/2006 след вписването „хромен пиколинат“ се вмъква следното вписване:
  „хромен(III) лактат трихидрат“.
  Член 3
  Настоящият регламент влиза в сила на двадесетия ден след публикуването му в Официален вестник на Европейския съюз.
  Настоящият регламент е задължителен в своята цялост и се прилага пряко във всички държави членки.
  Съставено в Брюксел на 7 февруари 2014 година.